Zelenskiy va Putinning 9 may kungi nutqi, Ukrainaga harbiy yordam jo'natadigan Kanada

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 9 may kuni sodir bo'lgan mazkur mojaroga aloqador asosiy yangiliklarni taqdim etamiz.
Kanada Ukrainaga qariyb 40 million dollarlik qo'shimcha harbiy yordam yuboradi. Bu haqda “Meduza” xabar berdi.
Bundan tashqari, Kanada “Rossiyaning 40 nafar jismoniy va  5 ta yuridik shaxsi, oligarxlari va mudofaa sektoridagi, rejimning yaqin sheriklariga” qarshi sanktsiyalar kiritishni rejalashtirmoqda.
Vladimir Zelenskiy o'zining 8 may va 9 may kungi murojaatlarida Ikkinchi Jahon urushi saboqlari va Rossiya haqida gapirdi. Murojaat prezidentning Telegram sahifasida e'lon qilindi.
“Bugun juda muhim kun. Biz uchun. xalqimiz uchun. Bizning ozodligimiz uchun. Rossiya Ikkinchi Jahon urushida g'oliblar uchun muhim bo'lgan hamma narsani unutdi. Ammo Ukraina va butun erkin dunyo hech kim hech qachon unutmasligi uchun buni yodda saqlaydi. Shunday qilib, ozod dunyoda har yili Ikkinchi jahon urushi qurbonlarini xotirlash kunlarida takrorlanadigan haqiqatan ham muhim so'zlar o'z vaznini tikladi”, — degan Zelenskiy.
Ikkinchi murojatda esa Ukraina rahbari tez kunda mamlakatda ikkita “G'alab kuni” nishonlanishini aytgan:
“Biz bolalarimiz uchun, ozodlik uchun kurashyapmiz, demak biz g'alaba qozonamiz. Sakkiz milliondan ortiq ukrainalik halok bo'lgan Ikkinchi jahon urushida ota-bobolarimiz qilgan ishlarini hech qachon unutmaymiz. Va yaqin orada Ukrainada ikkita ‘G'alaba kuni’ bo'ladi. Ba'zilarda esa bittasi ham qolmaydi”, — degan Zelenskiy.
O'z navbatida Rossiya prezidenti Vladimir Putin ham 9 may, dushanba kuni Moskvadagi Qizil maydonda o'tkazilgan G'alaba paradida nutq so'zladi. Rossiya rahbari o'z nutqida Ukrainaga urush boshlagani sababini tushuntirgan.
Putinga ko'ra, Ukrainada amalga oshirilayotgan “harbiy operatsiya”dan oldin Donbassda navbatdagi operatsiyani o'tkazishga va Qrimga bostirib kirishga tayyorgarlik ko'rilgan.
“Kievda ular yadroviy qurolga ega bo'lishi mumkinligini e'lon qildi. NATO bloki esa bizga qo'shni hududlarni faol ravishda harbiy rivojlantirishni boshladi. Shu tariqa bizning chegaralarimizda mutlaqo qabul qilib bo'lmaydigan tahdid paydo bo'ldi”, — degan u.
Rossiya prezidenti hamma to'qnashuv muqarrar bo'lishi haqida gapirganini aytgan. “Takror aytaman, biz harbiy infratuzilma qanday rivojlanayotganini, yuzlab xorijlik maslahatchilar qanday ish boshlaganini, NATO davlatlaridan muntazam ravishda eng zamonaviy qurol-yarog'lar yetkazib berilayotganini ko'rdik.
xavf kundan-kunga kuchayib bordi. Rossiya tajovuzga oldindan qarshi javob berdi. Bu majburiy, o'z vaqtida qabul qilingan, suveren, kuchli, mustaqil davlatning qarori edi”, — degan Putin.
Urush boshlanganidan beri Ukrainada 226 nafar bola to'qnashuvlar oqibatida halok bo'ldi. Bu haqda mamlakat Bosh prokuraturasi matbuot xizmati xabar berdi.
Qayd etilishicha, yana 415 nafar bola urush oqibatida yaralangan. Eslatib o'tamiz, mazkur ma'lumotlar Ukraina Bosh prokuraturasi tomonidan har kuni yangilab borilmoqda.